Ахвотным праехацца па мясцінах славутага драматурга гэтаксама, як і нам, можна пачаць з Пяршаяў. Гэта месца не наўпрост звязана з самім драматургам, аднак захоўвае некаторыя цікавыя згадкі. Дом колішняга лясніцтва, які стаіць і цяпер, раней адносіўся да фальварка роду Тышкевічаў. У ім аканомам быў бацька Ядвігіна Ш. (Антона Лявіцкага), таму сам пісьменнік правёў там частку жыцця. Гэта пабудова сярэдзіны ХІХ стагоддзя, якая і сёння застаецца ў даволі добрым стане.